Vaalrivier-verdrinkings: 2de lyk gekry | Netwerk24
Deur Hanti Otto 18 Oktober 2020 15:27
Polisieduikers het Sondagmiddag die lyk van 'n tweede man gekry nadat vyf mans Saterdag in die Vaalrivier in Gauteng verdrink het.
Die lyk is onder die water gevind, glo 'n ent van waar die twee oorlewendes beduie het hul motorboot omgeslaan het.
Ross Campbell van die ER 24-nooddiens het Saterdag gesê hul paramedici, die polisie en lede van die Metro-nooddiens het om 17:50 by die toneel naby Spider Valley-en Mario Milani-weg in Vereeniging opgedaag.
In daardie stadium is een lyk al gevind, maar die ander vier was steeds vermis.
Die man en vrou wat oorleef het, het nie hospitaalbehandeling benodig nie. Die man het aan die nooddienste gesê daar was water in die boot voordat dit omgeslaan het.
Brig. Mathapelo Peters, Gautengse provinsiale polisiewoordvoerder, het Sondagoggend gesê die polisie ondersoek die voorval.
Volgens die polisie se inligting het sewe mense tussen die ouderdom van 30 en 45 jaar met 'n boot op die rivier vanaf Sam Gross in Drie Riviere, Vereeniging, gevaar toe dit omslaan.